Αλ Τσαντίρι Νιουζ

Το **Αλ Τσαντίρι Νιουζ** είναι ζωντανή σατιρική εκπομπή με πολιτική επικαιρότητα που παρουσιάζει ο Λάκης Λαζόπουλος. Προβλήθηκε στον Alpha TV από το 2004 μέχρι το 2016 και στο Open TV το 2019. Τον Φεβρουάριο και τον Μάρτιο του 2021 μεταδόθηκαν δύο διαδικτυακές εκπομπές. Από τις 20 Νοεμβρίου 2024, προβάλλεται από το Mega Channel.

## Ιστορικό
Η εκπομπή μεταδόθηκε για πρώτη φορά στις 23 Νοεμβρίου 2004 από τον Alpha TV. Τα πρώτα δύο χρόνια η εκπομπή είχε χαμηλή τηλεθέαση. Η εκπομπή γινόταν σε εβδομαδιαία βάση κάθε Τρίτη, στις 21:00 μέχρι και τον Ιούνιο του 2008. Από τον Σεπτέμβριο του ίδιου έτους έπαιζε έκτακτα. Το 2016 η εκπομπή ολοκλήρωσε τον κύκλο της στο κανάλι, ύστερα από 12 χρόνια συνεχούς παρουσίας. Έπειτα, το 2019, η εκπομπή επανήλθε στο Open TV, κάνοντας πρεμιέρα στις 12 Μαρτίου. Παράλληλα, παρουσίασε και την βραχύβια μουσική εκπομπή *Αλ Σιχτίρι* η οποία ολοκληρώθηκε τον Ιούνιο του ίδιου έτους, όπως και το Αλ Τσαντίρι, κλείνοντας την σύντομη διαδρομή του Λάκη Λαζόπουλου στον σταθμό.

Το 2021 αποφασίστηκε να προβληθούν διαδικτυακά δύο ζωντανές εκπομπές για το Σάββατο 13 Φεβρουαρίου, και το Σάββατο 13 Μαρτίου. Στις 20 Νοεμβρίου του 2024, επανήλθε μέσα από την συχνότητα του Mega Channel, ημέρα την οποία ο σταθμός συμπλήρωνε τα 35 χρόνια λειτουργίας του. Η εκπομπή έγινε σε μηνιαία βάση ενώ η πορεία της διαγράφει ήταν επιτυχημένη. Επίσης, έχει επιστρατευτεί η τεχνητή νοημοσύνη, ώστε να δημιουργούνται σατιρικά βίντεο με τον Λάκη Λαζόπουλο να μεταμορφώνεται σε πολιτικούς και δημοφιλή πρόσωπα, όπως η Αγγελική Νικολούλη, αλλά και να αναβιώνει χαρακτήρες από τους Δέκα μικρούς Μήτσους, χωρίς να χρειάζεται να μεταμφιεστεί σε αυτούς. Επίσης γίνεται χρήση της για επισύναψη προσώπων (π.χ. πολιτικών), σε χαρακτήρες, όπως Οι τρεις Χάριτες. Αυτή η ενότητα της εκπομπής ονομάζεται "Ai Τσαντίρι Νιουζ", με τα βίντεο να φέρουν το λογότυπο της εκπομπής με το "Αλ", τροποποιημένο σε "Αi". Παρ' όλα αυτά, συνεχίζονται να παρουσιάζονται σατιρικά βίντεο και με το κλασικό στυλ που χρησιμοποιούσε πάντα η εκπομπή.

## Περιεχόμενο
Βασίζεται στην σάτιρα και περιέχει μια ποικιλία από πολιτική επισκόπηση, σχολιασμό επικαιρότητας, αποσπάσματα από τηλεοπτικές εκπομπές, ανέκδοτα, χιουμοριστικά βίντεο, θέατρο, τραγούδια, ιστορικές αναδρομές. Ταυτόχρονα, ο παρουσιαστής εκφράζει τις απόψεις του για την εκάστοτε κυβέρνηση και τα πολιτικά κόμματα, όπως και τα μέσα μαζικής ενημέρωσης. Η σκηνή στους προηγούμενους κύκλους του ήταν διαμορφωμένη τις περισσότερες φορές σαν λαϊκή αγορά με σκηνές (τσαντίρι), ενώ πλέον στεγάζεται στα Alter Ego Studios (πρώην Διογένης), ιδιοκτησία της Alter Ego Media η οποία κατέχει το Mega, όπου η σκηνή δεν παραπέμπει σε λαϊκή. Πάντα στην σκηνή υπάρχει ορχήστρα.

Στην εκπομπή συμμετέχουν ως προσκεκλημένοι ηθοποιοί, τραγουδιστές, και άλλα αναγνωρίσιμα πρόσωπα από διάφορους χώρους.

Η τηλεθέαση της εκπομπής ήταν για μεγάλο διάστημα πάνω από το 30% ή και το 40%, ξεπερνώντας ακόμη και το 60% και το 70%. Ο δεύτερος κύκλος προβολής της εκπομπής, από το 2019, δεν είχε την ίδια απόδοση.

Κάποιες εκπομπές μεταδίδονταν και από πόλεις εκτός Αθηνών.

Δημιούργησε ιστοσελίδα με το ίδιο όνομα της εκπομπής του, το *altsantiri.gr*, που έκλεισε και αυτή το 2021.

## Επισκόπηση εκπομπής

## Κριτική
Η εκπομπή είχε επαινεθεί γιατί κατάφερε να δώσει φωνή στις ανησυχίες του μέσου πολίτη.

Από την άλλη πλευρά, είχε επικριθεί από πρόσωπα του δημόσιου βίου όπως και κριτικούς για την σύγχυση ρόλων μεταξύ καλλιτέχνη και ηγέτη (με δεδομένη την επιρροή στην κοινή γνώμη που έδωσε στον Λαζόπουλο η επιτυχία της εκπομπής), αλλά και για την ακρίβεια πληροφοριών που αναπαράγονταν μέσω της εκπομπής. Κριτική δέχτηκε και ο τρόπος με τον οποίο παρουσιαζόταν η εκπομπή, ενώ ο λόγος του Λαζόπουλου κατηγορήθηκε ότι παρέπεμπε σε λαϊκισμό. Κατηγορείται επίσης, ότι κατά την χρονική περίοδο, πριν και μετά την εκλογή του ΣΥΡΙΖΑ στην διακυβέρνηση, μεροληπτούσε και έκανε προπαγάνδα υπέρ του. Ο ίδιος ο Λαζόπουλος είχε δηλώσει έπειτα: *«δεν ήμουν φιλικός με τον ΣΥΡΙΖΑ, αλλά ήμουν με τον [[Αλέξης Τσίπρας|Τσίπρα]]»*.

## Παραπομπές


## Εξωτερικοί σύνδεσμοι
*Επίσημη ιστοσελίδα του Λάκη Λαζόπουλου (παλαιότερα)
*Επίσημη ιστοσελίδα του Λάκη Λαζόπουλου
*Η σελίδα της εκπομπής στον επίσημο ιστότοπο του Alpha
*

Κατηγορία:Ελληνικές σατιρικές εκπομπές